钦定古今图书集成/明伦汇编/氏族典/第304卷 > 《廖用贤尚友录》 > 郎茂
## 钦定古今图书集成/明伦汇编/氏族典/第304卷 > 《廖用贤尚友录》 > 郎茂

按《隋书郎茂传》：“茂字蔚之，恒山新市人。少敏慧，及长，
颇解属文。丁父忧，居丧过礼。仕齐，解褐司空府行参
军，迁保城令，有能名，百姓为立《清德颂》。及周武平齐，
上柱国王谊荐之，授陈州户曹。属高祖为亳州总管，
命掌书记。后还家，为州主簿。高祖为丞相，以书召之，
授卫州司录，有能名。寻除卫国令。以母忧去职。未几”，
起令视事。茂性明敏，剖决无滞，当时以吏干见称。仁
寿初，以本官领大兴令。炀帝即位，迁雍州司马，寻转
太常少卿。后二岁，拜尚书左丞，参掌机事。茂先朝旧
臣，明习世事，然善自谋身，无謇谔之节。帝亲征辽东，
以茂为晋阳宫留守。其年，恒山赞治王《文同》与茂有
隙，奏“茂朋党，附下罔上。”诏遣纳言苏威、御史大夫裴
蕴杂治之。茂素与二人不平，因深文巧诋，成其罪状。
帝大怒，及其弟司隶别驾楚之皆除名为民，徙且末
郡。茂怡然受命，附表自陈，帝颇悟。十年，追还京兆，岁
馀而卒。有子知年。